श्री शाह ने कहा कि मैं राहुल गांधी से पूछना चाहता हूँ कि कश्मीर की आज की वर्तमान स्थिति किसकी देन है? उन्होंने कहा कि जब उरी में कायरतापूर्ण तरीके से पाक प्रेरित आतंकवादियों के द्वारा हमारे सोये हुए जवान को शहीद कर दिया गया लेकिन इस बार केंद्र में कांग्रेस की नहीं बल्कि भारतीय जनता पार्टी की श्री नरेन्द्र मोदी सरकार थी, हमने 10 दिन में ही पाकिस्तान के घर में घुसकर सर्जिकल स्ट्राइक को अंजाम दिया और हमारे वीर जवानों की शहादत का बदला लिया। उन्होंने कहा कि कांग्रेस पार्टी के नेता श्री पी चिदंबरम कहते हैं कि कश्मीर में आजादी के नारे लगते है तो इसमें गलत क्या है, कांग्रेस पार्टी को यह स्पष्ट करना चाहिए कि क्या वे पी चिदंबरम के इस बयान का समर्थन करते हैं? रोहिंग्या मुद्दे पर चर्चा करते हुए उन्होंने कहा कि कांग्रेस पार्टी के नेता पी चिदंबरम और शशि थरूर कहते हैं कि रोहिंग्या को भारत में शरण मिलनी चाहिए, क्या भारत की सुरक्षा के साथ कहीं पर भी समझौता होना चाहिए, कांग्रेस पार्टी और राहुल गांधी को इस विषय की गंभीरता की थोड़ी सी भी समझ है कि नहीं। उन्होंने कहा कि रोहिंग्या मुद्दे पर अपने नेताओं के बयान पर कांग्रेस पार्टी को अपना रुख स्पष्ट करना चाहिए।